Is‐Sibt 26 ta' Marzu: L‐Arċisqof Charles J. Scicluna mexxa l‐liturġija tal‐Vġili tal‐Għid, fil‐Kon‐Katidral ta' San Ġwann, il-Belt Valletta. Iċ‐ċelebrazzjoni bdiet bit‐Tberik tan‐Nar il‐ġdid fuq iz‐zuntier tal‐Kon‐Katidral, u tkompliet b'liturġija tal‐Kelma, liturġija tal‐magħmudija li fiha tgħammdu żewġ adulti, u l‐liturġija tal‐Ewkaristija. Omelija tal-Arċisqof Charles J. Scicluna Kon-Katidral ta' San Ġwann Grupp ta' nisa mal-ewwel jum tal-ġimgħa, mas-sebħ, imorru ħdejn il-qabar ta' Ġesù bil-fwejjaħ li kienu ħejjew. L-Evanġelju tal-qawmien ta' Ġesù mill-imwiet (Mk 16, 1-8) jibda b'din l-immaġini, b'din ix-xena. Il-fwejjaħ li qegħdin iġorru n-nisa kien biex jidilku l-katavru, u meta marru jfittxuh sabu qabar vojt. Il-fwejjaħ li kellhom f'idejhom ħin minhom biddlu s-sinifikat tagħhom: ma baqgħux il-fwejjaħ li jridu jgħattu ġisem li qiegħed jiddekomponi u jinten, biex jippruvaw jippreservawh kemm jista' jkun – imma saru l-fwieħa tal-qawmien għall-ħajja. Bir-raġun l-appostlu Missierna jgħidilna li, "aħna nwasslu l-fwieħa ta' Kristu" (2 Kor 2:15). L-ewwel domanda li rridu nagħmlu lilna nfusna llum hija: hemm fina xi ħaġa li għandha bżonn titgħatta bil-fwieħa għaliex nitnet, għax taf mill-qadim? Ejjew inpoġġuha f'riġlejn Ġesù biex jgħaddina mill-mewt għall-ħajja, mid-dnub għall-grazzja. It-tieni ħsieb huwa li l-ewwel xhieda ta' dawn in-nisa hija interpretata mill-appostli bħala thewdin. Id-diskors tagħhom l-appostli hekk stħajluh u din hija wkoll it-tentazzjoni tad-dinja li meta tiltaqa' magħna l-Insara u nħabbrulhom l-Hallelujah tal-Għid, jgħidu: 'u dawn affarijiet tan-nanniet, dan thewdin'. Aħna llum irridu nissieħbu ma' Pietru u b'ġirja waħda lejn il-qabar vojt ta Ġesù, nitbaxxew biex inħarsu, ma narawx ħlief il-faxex, imma nerġgħu lura d-dar mgħaġġba b'dak li ġara'. Kif stagħġbu r-ragħajja quddiem it-tarbija ta' Betlem meta semgħu lill-anġli jgħidulhom: "Inħabbrulkom ferħ kbir, illum tweldilkom Salvatur" (Lq 2, 10-11), aħna u nerġgħu nirritornaw, din id-darba f'Ġerusalemm mhux f'Betlehem, biex naraw il-qabar vojt ta' Ġesù, nitgħaġġbu b'aħbar sabiħa. "L'għala qegħdin tfixxtu qalb il-mejtin lil min hu ħaj? Mhuwiex hawn, imma qam. Ftakru x'kien qalilkom" (ara Mk 16, 6). Meta wieħed jibda jaqra' l-Evanġelju bl-umiltà tal-qalb, jirrealizza li min qed jirrakonta, qed jirrakonta ġrajja straordinarja, imma qed ilaqqgħana wkoll ma' persuna straordinarja, ma' Ġesù ta' Nazaret, l-Iben t'Alla magħmul bniedem, il-Kristos, il-Midluk, il-Messija li miet msallab u qam mill-imwiet. Jgħidilna l-appostlu Missierna, "aħna tgħammidna fil-mewt ta' Ġesù" (Rum 6, 3). X'jiġifieri Magħmudija? Din b'mod speċjali ngħidha lil Josef u lil Daniel (l-imgħammdin ġodda). X'jiġifieri Magħmudija? Full immersion! Inti tidħol f'realtà ġdida bħal meta fis-sajf togħdos fil-baħar! Illum intom titgħammdu f'Ġesù. You will be fully immersed in Jesus – ħajjitkom tidħol f'Ġesù u Hu jidħol f'ħajjitkom. Meta l-appostlu Missierna jgħid "tgħammidna fil-mewt ta' Ġesù jfisser li aħna għaddejna mit-tbatija tiegħu. Ħassejna wkoll it-turufnament tal-Mulej li hija l-bogħod: 'għaliex tlaqtni?' Għaddejna mit-tentazzjonijiet ta' soluzzjonijiet faċli fil-ħajja li ma jeżistux. Illum il-Mulej la għaddejna mill-mewt miegħu, iqajjimna għall-ħajja ġdida, jaħfrilna dnubietna kollha kemm huma – huma x'inhuma – kollha kkanċellati u jagħtina ħajja ġdida, bidu ġdid. Il-libsa bajda, li mal-imgħammdin adulti se nagħmlu xalla pulita, mhux konfratija – dik il-libsa bajda li se tingħatalkom hija sinjal ta' dan l-impenn. Tgħidli: 'jien kif se jirnexxili ta' adult din il-libsa bajda tal-Magħmudija nżommha bla tebgħa?' Taqtax qalbek, ħija l-għażiż, għax il-Mulej fl-għerf u l-ħniena tiegħu, għamel it-tieni magħmudija li jisimha l-Qrar – li jekk l-ewwel waħda ma tistax tirrepeti ruħha, it-tieni waħda tirrepeti ruħha kemm hemm bżonn. Għaliex? Għax il-kelma li jagħtina l-Mulej permezz tal-profeta Isaija hija din: "b'imħabba ta' dejjem inħenn għalik, igħid il-Mulej, il-feddej tiegħek" (Is 54, 8). F'din is-sena tal-ħniena, llum nifirħu u nirringrazzjaw lil Alla għaliex fil-qawmien mill-mewt ta' Ibnu, qegħdin nixhdu u nkunu xhieda tal-ikbar ħniena. Ejjew nitolbu biex il-ferħ li jimla l-qalb tagħna llum ikun ferħ ta' veru. Arċisqof ta' Malta
L‐Arċisqof jiċċelebra l-Quddiesa tal-Vġili tal-Għid